钦定古今图书集成/明伦汇编/氏族典/第558卷 > 司马柬
## 钦定古今图书集成/明伦汇编/氏族典/第558卷 > 司马柬

按《晋书秦献王柬传》：“柬字弘度，沈敏有识量。泰始六
年，封汝南王。咸宁初，徙封南阳王，拜左将军，甚贵宠，
为天下所属目。性仁讷，无机辩之誉。太康十年，徙封
于秦，转镇西将军西戎校尉之国。及惠帝即位，来朝，
进位大将军。时杨骏伏诛，柬既痛舅氏覆灭，甚有忧
危之虑，屡述武帝旨，请还藩，而汝南王亮留柬辅政。”
及亮与楚王玮被诛，时人谓“柬有先识。”元康元年薨，
时年三十，朝野痛惜之，葬礼如齐献文王攸故事。无
子，以淮南王允子郁为嗣，与允俱被害。永宁二年，追
谥曰悼。又以吴王晏子邺嗣。怀帝崩，邺入纂帝位，国
绝。